b'\n_START_ARTICLE_\nParadoxa de Peto\n_START_PARAGRAPH_\nLa paradoxa de Peto \xc3\xa9s l\'observaci\xc3\xb3 segons la qual la incid\xc3\xa8ncia del c\xc3\xa0ncer no es correlaciona amb el nombre de c\xc3\xa8l\xc2\xb7lules d\'un organisme entre les diferents esp\xc3\xa8cies. Per exemple, la incid\xc3\xa8ncia del c\xc3\xa0ncer en \xc3\xa9ssers humans \xc3\xa9s molt m\xc3\xa9s alta que en les balenes, malgrat que una balena t\xc3\xa9 moltes m\xc3\xa9s c\xc3\xa8l\xc2\xb7lules que un \xc3\xa9sser hum\xc3\xa0. Si la probabilitat de carcinog\xc3\xa8nesi fos constant per a totes les c\xc3\xa8l\xc2\xb7lules, s\'esperaria que les balenes tinguessin una incid\xc3\xa8ncia m\xc3\xa9s alta de c\xc3\xa0ncer que els \xc3\xa9ssers humans.\n_START_SECTION_\nEvid\xc3\xa8ncies de la paradoxa\n_START_PARAGRAPH_\nEntre els membres d\'una mateixa esp\xc3\xa8cie, el risc de c\xc3\xa0ncer i la mida de cos semblen estar correlacionats positivament, fins i tot tenint altres factors de risc sota control. Un estudi longitudinal de 25 anysde 17,738 funcionaris brit\xc3\xa0nics mascles, publicat el 1998, mostrava una correlaci\xc3\xb3 positiva entre entre l\'al\xc3\xa7ada i la incid\xc3\xa8ncia de c\xc3\xa0ncer amb un elevat grau de confian\xc3\xa7a estad\xc3\xadstica, fins i tot despr\xc3\xa9s de controlar factors de risc com el tabaquisme. Un estudi similar de 2011 de m\xc3\xa9s d\'un mili\xc3\xb3 de dones brit\xc3\xa0niques va trobar fortes evid\xc3\xa8ncies estad\xc3\xadstiques d\'una relaci\xc3\xb3 entre c\xc3\xa0ncer i al\xc3\xa7ada, fins i tot despr\xc3\xa9s de controlar un nombre de factors de risc socioecon\xc3\xb2mics i i de comportament. Una an\xc3\xa0lisi de 2011 sobre les causes de mort de 74,556 gossos dom\xc3\xa8stics nord-americans va trobar que la incid\xc3\xa8ncia de c\xc3\xa0ncer era m\xc3\xa9s baixa en les races m\xc3\xa9s petites, confirmant els resultats d\'estudis anteriors._NEWLINE_A trav\xc3\xa9s d\'esp\xc3\xa8cies, tanmateix, la relaci\xc3\xb3 es trenca. Un estudi de 2015, utilitzant dades de necr\xc3\xb2psies realitzades pel Zool\xc3\xb2gic de San Diego, va examinar resultats de 36 esp\xc3\xa8cies diferents de mam\xc3\xadfers, que abastaven un rang de mides entre els 51 grams del ratol\xc3\xad ratllat i els 4.800 quilograms de l\'elefant, gaireb\xc3\xa9 100,000 vegades m\xc3\xa9s gran. L\'estudi no va trobar cap relaci\xc3\xb3 entre la mida del cos i la incid\xc3\xa8ncia de c\xc3\xa0ncer, oferint suport emp\xc3\xadric a l\'observaci\xc3\xb3 inicial de Peto.\n_START_SECTION_\nConsideracions evolutives\n_START_PARAGRAPH_\nL\'evoluci\xc3\xb3 de la pluricel\xc2\xb7lularitat ha requerit la supressi\xc3\xb3 del c\xc3\xa0ncer en certa manera i s\'han trobat connexions entre els or\xc3\xadgens de la pluricel\xc2\xb7lularitat i el c\xc3\xa0ncer. Per tal de construir cossos m\xc3\xa9s gran i m\xc3\xa9s longeus, els organismes van requerir una supressi\xc3\xb3 del c\xc3\xa0ncer m\xc3\xa9s gran. L\'evid\xc3\xa8ncia suggereix que els organismes grans, com els elefants, tenen m\xc3\xa9s adaptacions que els permeten per eludir c\xc3\xa0ncer. La ra\xc3\xb3 que organismes de mida interm\xc3\xa8dia tinguin relativament pocs d\'aquests gens pot ser degut al fet que l\'avantatge d\'impedir el c\xc3\xa0ncer que aquests gens oferien era, per als organismes de mida moderada, compensat pels seus desavantatges, particularment fertilitat redu\xc3\xafda._NEWLINE_Diverses esp\xc3\xa8cies han evolucionat mecanismes diferents per suprimir el c\xc3\xa0ncer. Un article a Cell Reports del gener de 2015 afirmava haver trobat gens en la balena de Groenl\xc3\xa0ndia (Balaena mysticetus) que poden ser associats amb la longevitat. Alhora, un segon equip d\'investigadors va identificar un polisac\xc3\xa0rid en el farumfer que apareixia per blocar el desenvolupament de tumors. L\'octubre de 2015 dos estudis independents van mostrar que els elefants tenen 20 c\xc3\xb2pies del gen supressor tumoral TP53 en el seu genoma, mentre que els \xc3\xa9ssers humans i altres mam\xc3\xadfers en tenen nom\xc3\xa9s un. Recerques addicionals van mostrar que en l\'ADN de mamuts conservats es trobaven 14 c\xc3\xb2pies del gen, per\xc3\xb2 nom\xc3\xa9s una c\xc3\xb2pia del gen en l\'ADN de manat\xc3\xads i damans, els parents vivents m\xc3\xa9s propers de l\'elefant . Els resultats suggereixen una relaci\xc3\xb3 evolutiva entre la mida de l\'animal i la supressi\xc3\xb3 de tumors, tal com Peto havia teoritzat.\n_START_SECTION_\nConsideracions metab\xc3\xb2liques i de mida cel\xc2\xb7lular\n_START_PARAGRAPH_\nUn article de 2014 a Evolutionary Applications de Maciak i Michalak feia \xc3\xa8mfasi en el que ells van anomenar "una relaci\xc3\xb3 \xc3\xa0mpliament subestimada entre la mida de c\xc3\xa8l\xc2\xb7lula i tant el metabolisme com els \xc3\xadndexs de divisi\xc3\xb3 cel\xc2\xb7lular a trav\xc3\xa9s d\'esp\xc3\xa8cies" com els factors claus subjacents a la paradoxa, i va concloure que "els organismes m\xc3\xa9s grans tenen c\xc3\xa8l\xc2\xb7lules m\xc3\xa9s grans amb divisions m\xc3\xa9s lentes amb menor rotaci\xc3\xb3 d\'energia, reduint significativament el risc d\'iniciaci\xc3\xb3 de c\xc3\xa0ncer."_NEWLINE_Maciak i Michalak argumenten que la mida de la c\xc3\xa8l\xc2\xb7lula no \xc3\xa9s uniforme al llarg de les esp\xc3\xa8cies de mam\xc3\xadfers, fent que la mida del cos sigui una aproximaci\xc3\xb3 imperfecta pel nombre de c\xc3\xa8l\xc2\xb7lules en un organisme (per exemple, les gl\xc3\xb2buls vermells dels elefants s\xc3\xb3n quatre vegades m\xc3\xa9s grans que els de les musaranyes). A m\xc3\xa9s, les c\xc3\xa8l\xc2\xb7lules m\xc3\xa9s grans es divideixen m\xc3\xa9s lentament que les m\xc3\xa9s petites, una difer\xc3\xa8ncia que s\'agreuja exponencialment durant la vida de l\'organisme. Menys divisions de c\xc3\xa8l\xc2\xb7lula signifiquen menys oportunitats per mutacions canceroses, i els models matem\xc3\xa0tics d\'incid\xc3\xa8ncia de c\xc3\xa0ncer s\xc3\xb3n altament sensible als \xc3\xadndexs de divisi\xc3\xb3 cel\xc2\xb7lular. A m\xc3\xa9s, els animals m\xc3\xa9s grans generalment tenen \xc3\xadndexs metab\xc3\xb2lics basals m\xc3\xa9s baixos, seguint una relaci\xc3\xb3 logar\xc3\xadtmica inversa ben definida. En conseq\xc3\xbc\xc3\xa8ncia, les seves c\xc3\xa8l\xc2\xb7lules incorreran en menys dany al llarg del temps per unitat de massa de cos. Combinats, aquests factors poden explicar molt de l\'aparent paradoxa.\n_START_SECTION_\nRecerca m\xc3\xa8dica\n_START_PARAGRAPH_\nL\'habilitat aparent dels animals m\xc3\xa9s grans per suprimir el c\xc3\xa0ncer al llarg d\'un gran nombre de c\xc3\xa8l\xc2\xb7lules ha esperonat un camp actiu de la recerca m\xc3\xa8dica. En un experiment, ratolins de laboratori van ser gen\xc3\xa8ticament alterats per expressar ant\xc3\xadgens tumorals TP53 actius, similars als trobats en elefants. Els ratolins mutats van exhibir un increment en la capacitat de supressi\xc3\xb3 tumoral, per\xc3\xb2 tamb\xc3\xa9 van mostrar signes d\'envelliment prematur.'